[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.2.2007

COM(2007) 48 végleges

2007/0021 (CNS)

Javaslat:

A TANÁCS RENDELETE

a 2597/97/EK rendelettől az Észtországban termelt fogyasztói tej tekintetében való eltérésről

(előterjesztő: a Bizottság)

INDOKLÁS

A 2597/97/EK tanácsi rendelet közös szabályokat határoz meg a fogyasztói tej termelésére és forgalomba hozatalára.

A fogyasztói szokások és a tagállamok különböző kérelmei következtében számos tagállam részére engedélyeztek eltérést a 2597/97/EK rendelet alól a fogyasztói tej zsírtartalma tekintetében. Jelenleg 10 tagállam tekintetében állapítottak meg – Észtország kivételével – 2009-ig hatályban lévő eltérést.

Észtország számára 2007. április 30-ig biztosított a 2597/97/EK rendelettől való eltérés a 2,5 %-os zsírtartalmú fogyasztói tej tekintetében. A rendelkezés a teljes tejre vonatkozó követelmény (legalább 3,5 %-os zsírtartalom) alól ad felmentést. Az Észtországban termelt és fogyasztott tej közel 93 %-a 2,5 %-os zsírtartalommal rendelkezik. A 2,5 %-os tej csak Észtországban hozható forgalomba.

Főként politikai/jogi okok vezettek ahhoz, hogy Észtország csak 2007. április 30-ig kapta meg a 2597/97/EK rendelettől való eltéréshez való jogot, míg a többi tagállam 2009-ig. A Finnországban és Svédországban hatályos eltéréshez hasonló eltérés iránti kérelem vita tárgyát képezte Észtországban a csatlakozási tárgyalások folyamán, nem tartották azonban e témát kiemelt fontosságúnak, mivel a Finnországra és Svédországra vonatkozó átmeneti időszak a tervek szerint 2004-ben véget ért volna. A csatlakozási tárgyalások lezárását követően azonban kiderült, hogy Finnország és Svédország vonatkozásában 2009-ig meghosszabbították a hatályos eltéréshez való jogot, és számos csatlakozó ország nyújtott be kérelmet ugyanilyen átmeneti időszak engedélyezése iránt. A csatlakozást követően tehát Észtországot olyan tagállamok vették körül, amelyek mindegyike számára 2009-ig állapítottak meg eltérést.

Ebben az összefüggésben Észtország 2004-ben felkérte a Bizottságot, hogy mérlegelje a 2597/97/EK rendelettől való eltéréshez való jog biztosításának lehetőségét. A csatlakozási okmány 41. cikkére tekintettel a Bizottság ezt követően elfogadta a 749/2004/EK rendeletet, amelyben Észtország három évre – a 41. cikk szerinti átmeneti intézkedések alkalmazására jogilag biztosítható leghosszabb időszakra – szóló eltéréshez való jogot kapott.

Észtország nemrég ismét kérelmet nyújtott be a Bizottsághoz, hogy eltéréshez való jogát legalább a többi országnak biztosított hasonló átmeneti időszak végéig (2009. április 30ig) hosszabbítsák meg.

A fent említett tényeket figyelembe véve helyénvaló lenne az eltéréshez való jogot 2009. április 30-ig meghosszabbítani.

2007/0021 (CNS)

Javaslat:

A TANÁCS RENDELETE

a 2597/97/EK rendelettől az Észtországban termelt fogyasztói tej tekintetében való eltérésről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére[1],

mivel:

(1) A tej- és tejtermékpiac közös szervezésének a fogyasztói tejre vonatkozó kiegészítő szabályairól szóló, 1997. december 18-i 2597/97/EK tanácsi rendelettől[2] eltérve az Észtországban termelt fogyasztói tej tekintetében átmeneti intézkedések megállapításáról szóló, 2004. április 22-i 749/2004/EK bizottsági rendelet[3] biztosítja, hogy az Észtországban termelt 2,5 %-os zsírtartalmú fogyasztói tej szállítható és értékesíthető Észtországban. Ez az eltérési jog 2007. április 30-án hatályát veszti.

(2) Az észtországi fogyasztói szokásokat, valamint a közösségi szabályokhoz való alkalmazkodás nehézségeit figyelembe véve, és tekintettel arra, hogy számos egyéb tagállamban a hasonló eltéréshez való jog 2009. április 30-án jár le, helyénvaló, hogy meghosszabbításra kerüljön az Észtországban termelt 2,5 %-os zsírtartalmú fogyasztói tej észtországi szállítását és értékesítését engedélyező eltérés,

ELFOGADTA EZT A RENDELETET:

1. cikk

A 2597/97/EK rendelet 3. cikke (1) bekezdésének b) pontjától eltérve az Észtországban termelt, 2,5 %-os zsírtartalmú fogyasztói tej szállítható és értékesíthető Észtországban az említett rendelet 2. cikkének (1) bekezdésével összhangban.

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet 2009. április 30-ig alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS 05 02 12 | ELŐIRÁNYZATOK (módosító indítvány/a 2007. évi előzetes költségvetési tervezet): 587 000 000 EUR |

2. | CÍM: A 2597/97/EK tanácsi rendelettől az Észtországban termelt fogyasztói tej tekintetében való eltérésről szóló tanácsi rendelet |

3. | JOGALAP: a Szerződés 37. cikke |

4. | CÉLKITŰZÉSEK: A legalább 3,5 %-os teljes tej helyett 2,5 %-os zsírtartalmú teljes tej termelésére és forgalomba hozatalára vonatkozó hatályos eltérés 2009. április 30-ig való meghosszabbítása. |

5. | PÉNZÜGYI KIHATÁSOK | 12 HÓNAPOS IDŐSZAK (millió EUR) | FOLYÓ 2007. PÉNZÜGYI ÉV (millió EUR) | KÖVETKEZŐ 2008. PÉNZÜGYI ÉV (millió EUR) |

5.0 | KIADÁSOK – AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – NEMZETI HATÓSÁGOK – EGYÉB | pro memoria | pro memoria | pro memoria |

5.1 | BEVÉTELEK – AZ EK SAJÁT FORRÁSAI (LEFÖLÖZÉSEK/VÁMOK) – NEMZETI SZINTŰ BEVÉTELEK | – | – | – |

2009 | 2010 | 2011 | 2012 |

5.0.1 | KIADÁSI ELŐIRÁNYZAT | pro memoria | pro memoria | pro memoria | pro memoria |

5.1.1 | BEVÉTELI ELŐIRÁNYZAT | – | – | – | – |

5.2 | SZÁMÍTÁS MÓDJA: – |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE A JÖVŐBENI KÖLTSÉGVETÉSEKBEN? | IGEN NEM |

ÉSZREVÉTELEK: A javaslat a hatályos rendelet meghosszabbítására irányul, és ezért az előző évekhez viszonyítva nem jár költségvetési kihatással. Ha azonban nem hosszabbítanák meg az eltérést, és a fogyasztói tejre vonatozó szokásos szabványokat kellene teljes mértékben alkalmazni, ez befolyásolná az Észtországban forgalomba hozott tej típusát, így a fogyasztói tejben használt tejzsírtartalmat is. Amennyiben ez az átlagos tejzsírtartalom csökkenéséhez vezetne, a vajgyártás csekély növekedését eredményezhetné. Figyelembe véve, hogy Észtországban a fogyasztói tejre vonatkozó éves fogyasztás 75 000–80 000 tonna, ez a hatás csak csekély mértékben jelentkezne – legfeljebb pár száz tonna vaj formájában. |

[pic][pic][pic][pic][pic][pic]

[1] HL C …, …, …. o.

[2] HL L 351., 1997.12.23., 13. o. Az 1602/1999/EK rendelettel (HL L 189., 1999.7.22., 43. o.) módosított rendelet.

[3] HL L 118., 2004.4.23., 5. o.